**VZN č. 1/2015 vyvesené na úradnej tabuli v obci Dobrá Voda dňa** 25.3.2015

**VZN č. 1/2015 zverejnené na internetovej stránke obce Dobrá Voda** 25.3.2015

**VZN nadobúda účinnosť dňa** 9.4.2015

Obecné zastupiteľstvo v Dobrej Vode

- na základe samosprávnej pôsobnosti podľa § 4 ods.1 a § 6 ods.1 zákona o obecnom zriadení č. 369/1990 Zb. v znení neskorších predpisov a podľa § 3 ods. 8 zák. č. 178/1998 Z. z. o podmienkach predaja výrobkov a poskytovania služieb na trhových miestach v znení neskorších predpisov -

prijalo dňa 24.3.2015

**Všeobecne záväzné nariadenie č. 1/2015**

**o podmienkach predaja výrobkov a poskytovania služieb na trhových miestach a trhový poriadok v obci Dobrá Voda**

§ 1

**Úvodné ustanovenie**

Týmto všeobecne záväzným nariadením (ďalej len „nariadenie”) sa upravujú podrobnosti, ktorých úprava je na základe zákona[[1]](#endnote-1)) a v súvislosti s predajom výrobkov a poskytovaním služieb na trhových miestach v pôsobnosti obce.

§ 2

**Predmet úpravy**

(1) Toto nariadenie upravuje

a) druh predávaných výrobkov a poskytovaných služieb na trhových miestach,

b) druh, obdobie konania a rozsah príležitostných trhov,

c) umiestnenie trhových miest pre ambulantný predaj a príležitostné trhy.

(2) Na kultúrne a spoločenské akcie pri príležitosti sviatkov a ľudových tradícií, pri ktorých nedochádza k predaju výrobkov a poskytovaniu služieb, sa toto nariadenie nevzťahuje.

§ 3

**Vymedzenie pojmov**

(1) Pojmy trhové miesto, príležitostný trh, ambulantný predaj upravuje zákon[[2]](#endnote-2)).

(2) Pod povolenými službami sa na účely tohto nariadenia rozumejú služby povolené zákonom[[3]](#endnote-3)) a služby vymenované v § 6 tohto nariadenia.

(3) Predaj výrobkov a poskytovanie služieb na trhových miestach musí vyhovovať všeobecným, technickým, hygienickým a prevádzkovým podmienkam.

§ 4

**Osoby oprávnené predávať výrobky a poskytovať služby na trhových miestach**

(1) Na trhových miestach môžu na základe povolenia obce Dobrá Voda predávať výrobky a poskytovať služby:

a) fyzické a právnické osoby oprávnené na podnikanie podľa Obchodného zákonníka

v znení neskorších predpisov a zákona č. 455/1991 Zb. o živnostenskom podnikaní

v znení neskorších predpisov,

b) fyzické osoby predávajúce rastlinné a živočíšne výrobky z vlastnej pestovateľskej

produkcie a chovateľskej činnosti alebo lesné plodiny na základe preukázania dokladu

o vlastníctve, užívaní či nájme pôdy,

c) fyzické osoby predávajúce vlastné použité výrobky v primeranom množstve medzi

sebou,

d) fyzické osoby, ktoré vyrábajú drobné umelecké predmety a drobné remeselné výrobky

bez oprávnenia na podnikanie podľa Zákona č. 455/1991 Zb. o živnostenskom

podnikaní v znení neskorších predpisov.

§ 5

**Druh predávaných výrobkov a poskytovaných služieb**

**(1) Na trhových miestach sa môžu predávať najmä**

1. kvetiny, rastliny, priesady, ovocné stromčeky, ozdobné kry, semená rastlín, priesady kvetov a zeleniny, kvetinové vence a kytice
2. knihy, periodická tlač, originály alebo rozmnoženiny audiovizuálnych diel alebo iných diel,
3. drobné umelecké predmety a drobné remeselné výrobky,
4. žreby okamžitých lotérií a žrebových vecných lotérií,
5. spotrebné výrobky, najmä textilné výrobky, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar, papierenské výrobky, kozmetika, drogériový tovar a hračky,
6. lesné plodiny (možno ich predávať len na základe dokladu o ich nadobudnutí podľa osobitného predpisu),
7. z pojazdnej predajne sa môžu predávať spotrebiteľsky balené potravinárske výrobky, ako cukrovinky, trvanlivé pečivo a podobné výrobky vyrobené výrobcami registrovanými miestne príslušnou regionálnou veterinárnou a potravinovou správou
8. jedlá a nápoje určené na priamu konzumáciu na mieste, ako zmrzlina, langoše a pod.
9. nebalené potraviny rastlinného pôvodu ako :

ovocie a zelenina, zemiaky, strukoviny, olejniny a podobne môžu predávať fyzické osoby z vlastnej pestovateľskej činnosti.

1. potraviny živočíšneho pôvodu, a to :

* Med určený na ľudskú spotrebu môže predávať len prvovýrobca, ktorý je držiteľom včelstiev, vykonáva zber a balenie včelieho medu vo vlastných priestoroch a je na dodávanie alebo priamy predaj medu osobitne zaregistrovaný podľa trvalého pobytu držiteľa včelstiev alebo umiestnenia včelstiev.
* živú hydinu môžu predávať len fyzické a právnické osoby, ktoré sa preukážu súhlasným stanoviskom Regionálnej veterinárnej a potravinovej správy na predaj hydiny. RVPS vydá súhlas na predaj živej hydiny len tým žiadateľom, ktorí majú svoj chov pod veterinárnym dozorom a splnia požiadavky na prepravu hydiny, ustajnenie, napájanie,
* produkty živočíšneho pôvodu ako čerstvé mäso, mliečne výrobky, produkty rybolovu a pod. za podmienok dodržiavania technických, prevádzkových a hygienických podmienok podľa osobitných predpisov - najmä zákona o potravinách je možné predávať iba v pojazdných predajniach na tento účel schválených úradom verejného zdravotníctva. Tieto produkty musia pochádzať zo schválených alebo registrovaných prevádzkarní, okrem hydiny, ktorá môže pochádzať iba zo schválených prevádzkarní.

**(2) Na trhových miestach sa zakazuje predávať**  
a) zbrane a strelivo,   
b) výbušniny a pyrotechnické výrobky,   
c) tlač a iné veci, ktoré ohrozujú mravnosť,   
d) tabak a tabakové výrobky a výrobky, ktoré sú určené na fajčenie a neobsahujú tabak,   
e) liehoviny, destiláty a spotrebiteľsky balené alkoholické nápoje; zákaz sa nevzťahuje na predaj liehovín a destilátov na príležitostnom trhu,   
f) jedy, omamné a psychotropné látky,   
g) lieky,   
h) automobily, motocykle, ich súčiastky a príslušenstvo,   
i) chránené živočíchy, exempláre živočíchov, nebezpečné živočíchy a invázne druhy živočíchov

j) živé zvieratá; zákaz sa nevzťahuje na predaj sladkovodných trhových rýb a na predaj domácej vodnej hydiny, domácej hrabavej hydiny, domácich králikov, psov, mačiek a drobných hlodavcov a na propagačné predajné podujatia organizované zväzmi a združeniami chovateľov zvierat na základe súhlasného stanoviska príslušného orgánu veterinárnej správy,

k) chránené rastliny, exempláre rastlín a invázne druhy rastlín,

l) huby okrem čerstvých jedlých húb a spotrebiteľsky balených sušených húb, ktoré boli spracované v prevádzkarni, ktorá spĺňa požiadavky podľa osobitných predpisov.

§ 6

**Povolené služby**

Okrem služieb, ktorých poskytovanie je na trhových miestach povolené zákonom (pohostinské a reštauračné služby, rýchle občerstvenie a stravovanie, brúsenie nožov, nožníc a nástrojov, oprava dáždnikov, oprava a čistenie obuvi a kľúčové služby), Obec povoľuje poskytovanie nasledovných služieb:

a) oprava kožených výrobkov,

b) čistenie peria,

c) výkup peria, kožiek a drahých kovov,

d) ponuka služieb, ktoré budú neskôr podľa objednávky zákazníka poskytnuté alebo výrobkov, ktoré budú neskôr podľa objednávky zákazníka vyrobené a dodané,

§ 7

**Ambulantný predaj**

(1) Trhovým miestom pre ambulantný predaj je verejné priestranstvo (priestor parkoviska) pred budovou Obecného úradu Dobrá Voda.

(2) Obec vydáva povolenie na predaj výrobkov a poskytovanie služieb na základe žiadosti predávajúceho a po splnení podmienok upravených zákonom[[4]](#endnote-4)).

(3) Ambulantne je možné predávať len nasledovné potraviny: mäso a mäsové výrobky, pekárenské výrobky, cukrovinky, rastlinné výrobky z pestovateľskej produkcie, pričom pre tento ambulantný predaj platia nasledovné podmienky:

a) Vykonávať ambulantný predaj na určených trhových miestach podľa § 7 tohto VZN so súhlasom obce.

b) dopredu oznámiť miesto a čas predaja orgánu úradnej kontroly ( podľa zákona NR SR č. 152/1995 Z. z. o potravinách v platnom znení )

c) dodržiavať prílohu II kapitolu III a IV Nariadenia Európskeho parlamentu a Rady /ES/ č. 852/2004 o hygiene potravín, zákon NR SR č. 152/1995 Z. z. o potravinách v platnom znení a Potravinový kódex Slovenskej republiky. d) pracovníci, ktorí manipulujú s potravinami – vykonávajúci epidemiologicky závažnú činnosť môžu predmetnú činnosť vykonávať len ak sú zdravotne a odborne spôsobilí.

Zdravotná spôsobilosť a odborná spôsobilosť sa preukazuje podľa § 22 ods. 2, 4 Vyhlášky MZ SR č. 585/2008 Z. z., ktorou sa ustanovujú podrobnosti o prevencii a kontrole prenosných ochorení.

e) predávané potraviny musia byť zdravotne bezpečné, kvalitné, známeho pôvodu,

v lehote spotreby, skladované, balené a označené v súlade s platnou legislatívou, pričom v mieste predaja musia byť k nahliadnutiu dodacie listy, resp. iné doklady o nadobudnutí tovaru, doklady o zdravotnej a odbornej spôsobilosti.

§ 8

**Príležitostné trhy**

(1) Príležitostnými trhmi, ktoré sa v obci konajú sú:

a) obecné hody (v mesiaci septembri),

b) príležitostné zrazy a súťaže.

(2) Trhovým miestom pre obecné hody je verejné priestranstvo medzi kostolom a kultúrnym domom (námestie). Trhovým miestom pre príležitostné zrazy a súťaže je verejné priestranstvo - parkovisko v rekreačnej oblasti.

(3) Predávajúci na príležitostných trhoch majú povinnosť:

a) preukázať sa preukazom totožnosti a oprávnením podľa osobitných predpisov,

b) zaplatiť nájom za predajné miesto (verejné priestranstvo),

c) označiť svoje predajné zariadenie podľa osobitných predpisov,

d) používať elektronickú registračnú pokladnicu podľa osobitných predpisov,

e) udržiavať miesto predaja čisté a toto zanechať čisté a upratané aj po ukončení predaja,

f) zreteľne označiť cenou predávané výrobky resp. poskytované služby,

g) mať doklad o nadobudnutí tovaru,

h) mať zdravotný preukaz a osvedčenie o odbornej spôsobilosti podľa osobitných predpisov,

i) dodržiavať trhový poriadok a ďalšie podmienky uvedené v tomto nariadení a príslušných predpisoch vzťahujúcich sa na trhový predaj.

§ 9

**Predajný a prevádzkový čas**

(1) Predajný čas ambulantného predaja a prevádzkový čas poskytovania služieb je možný iba v čase od 06.00 hod. do 20.00 hod.

(2) Predajný čas ambulantného predaja a prevádzkový čas poskytovania služieb počas akcií, ktorých organizátorom, alebo spoluorganizátorom je Obec Dobrá Voda a jeho organizácie nie je obmedzený.

§ 10

**Dozor a sankcie**

(1) Dozor nad plnením povinností podľa tohto nariadenia vykonávajú na základe zákona[[5]](#endnote-5)) Slovenská obchodná inšpekcia, orgány úradnej kontroly potravín[[6]](#endnote-6)), ak ide o predaj potravín a Obec Dobrá Voda.

(2) Porušenie povinností vyplývajúcich z tohto nariadenia môže byť podľa okolností prípadu posúdené ako priestupok[[7]](#endnote-7))s možnosťou sankcie do 8 000 eur, v blokovom konaní do 4 000 eur alebo ako správny delikt[[8]](#endnote-8))s možnosťou sankcie 6 638 eur. Orgán dozoru môže uložiť za podmienok upravených zákonom[[9]](#endnote-9)) pokutu do 17 000 eur.

§ 11

**Záverečné ustanovenia**

Toto VZN bolo schválené uznesením obecného zastupiteľstva č. 25/2015 dňa 24.3.2015 a nadobúda účinnosť dňom 9.4.2015.

\_\_\_\_\_\_\_\_\_\_\_\_

René Blanárik

starosta obce

1. ) zák. č. 178/1998 Z .z. o podmienkach predaja výrobkov a poskytovania služieb na trhových miestach... [↑](#endnote-ref-1)
2. ) § 2 zák. č. 178/1998 Z .z. o podmienkach predaja výrobkov a poskytovania služieb na trhových miestach... [↑](#endnote-ref-2)
3. ) § 8 zák. č. 178/1998 Z .z. o podmienkach predaja výrobkov a poskytovania služieb na trhových miestach... [↑](#endnote-ref-3)
4. ) § 3 ods. 3 až 6, § 10 zák. č. 178/1998 Z .z. o podmienkach predaja výrobkov a poskytovania služieb na trhových miestach... [↑](#endnote-ref-4)
5. ) § 12 zák. č. 178/1998 Z. z. o podmienkach predaja výrobkov a poskytovania služieb na trhových miestach... [↑](#endnote-ref-5)
6. ) zákon č. 455/1991 Zb. o živnostenskom podnikaní (živnostenský zákon) v znení neskorších predpisov § 2 ods. 2 zákona č. 513/1991 Zb. Obchodný zákonník v znení neskorších predpisov [↑](#endnote-ref-6)
7. ) § 13zák. č. 178/1998 Z. z. o podmienkach predaja výrobkov a poskytovania služieb na trhových miestach... [↑](#endnote-ref-7)
8. ) § 13 ods. 6 zák. č. 369/1990 Zb. o obecnom zriadení v znení neskorších predpisov a § 12 ods. 2 zák. č. 178/1998 Z .z. o podmienkach predaja výrobkov a poskytovania služieb na trhových miestach... [↑](#endnote-ref-8)
9. )§ 12 ods. 2 zák. č. 178/1998 Z. z. o podmienkach predaja výrobkov a poskytovania služieb na trhových miestach... [↑](#endnote-ref-9)